Europa-Parlamentets og Rådets beslutning nr. 1151/2003/EF

af 16. juni 2003

om ændring af beslutning nr. 276/1999/EF om vedtagelse af en flerårig EF-handlingsplan til fremme af en mere sikker anvendelse af internettet ved bekæmpelse af ulovligt og skadeligt indhold på globale net

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 153, stk. 2,

under henvisning til forslag fra Kommissionen(1),

under henvisning til udtalelse fra Det Europæiske Økonomiske og Sociale Udvalg(2),

under henvisning til udtalelse fra Regionsudvalget(3),

i henhold til proceduren i traktatens artikel 251(4), og

ud fra følgende betragtninger:

(1) Beslutning nr. 276/1999/EF(5) blev vedtaget for en periode på fire år.

(2) I overensstemmelse med artikel 6, stk. 4, i beslutning nr. 276/1999/EF har Kommissionen efter to år forelagt Europa-Parlamentet, Rådet, Det Europæiske Økonomiske og Sociale Udvalg og Regionsudvalget en evalueringsberetning om resultaterne af gennemførelsen af de aktionslinjer, der er nævnt i bilag I til beslutningen.

(3) Evalueringens resultater var en vigtig del af materialet til en workshop om mere sikker anvendelse af nye onlineteknologier, hvor førende eksperter inden for området drøftede den sandsynlige udvikling inden for de områder, der er omfattet af den handlingsplan, der er fastlagt i beslutning nr. 276/1999/EF (i det følgende benævnt "handlingsplanen"), og kom med anbefalinger til Kommissionen.

(4) Samtidig med, at der åbnes for et væld af nye muligheder, skaber nye onlineteknologier, nye brugere og nye brugsmønstre også nye risici og forværrer de eksisterende risici.

(5) Der er et tydeligt behov for koordinering af indsatsen inden for sikker brug af internettet, både i de enkelte lande og på europæisk plan. Tiltagene bør i høj grad være decentraliserede og baseret på net af nationale knudepunkter. Alle berørte aktører bør tilskyndes til at deltage, navnlig flere indholdsudbydere inden for forskellige områder. Kommissionen bør formidle og bidrage til samarbejdet på europæisk og globalt plan. Samarbejdet mellem Fællesskabet og kandidat- og tiltrædelseslandene bør udbygges.

(6) Der er brug for mere tid til at gennemføre foranstaltninger, som sigter mod at udbygge netværkssamarbejdet, nå handlingsplanens mål og tage hensyn til nye onlineteknologier.

(7) Den finansieringsramme, som udgør budgetmyndighedens primære referencegrundlag i forbindelse med den årlige budgetprocedure, bør tilpasses i overensstemmelse hermed.

(8) Kommissionen bør pålægges at forelægge den anden beretning om resultaterne af gennemførelsen af aktionslinjerne efter fire år og en afsluttende beretning ved handlingsplanens udløb.

(9) Listen over kandidat- og tiltrædelseslande, som kan deltage, bør udvides til også at omfatte Malta og Tyrkiet.

(10) Handlingsplanen bør forlænges med to år, som bør opfattes som værende handlingsplanens anden fase. Aktionslinjerne bør tilpasses med særligt henblik på den anden fase, idet der tages hensyn til de indvundne erfaringer og evalueringsberetningens konklusioner.

(11) Beslutning nr. 276/1999/EF bør derfor ændres i overensstemmelse hermed -

VEDTAGET FØLGENDE BESLUTNING:

Artikel 1

Beslutning nr. 276/1999/EF ændres således:

1) Titlen affattes således:

"Europa-Parlamentets og Rådets beslutning nr. 276/1999/EF af 25. januar 1999 om vedtagelse af en flerårig EF-handlingsplan til fremme af en mere sikker brug af internettet og nye onlineteknologier gennem bekæmpelse af ulovligt og skadeligt indhold, navnlig med henblik på beskyttelse af børn og mindreårige."

2) Artikel 1, stk. 2, affattes således:

"2. Handlingsplanen løber over en periode på seks år fra 1. januar 1999 til 31. december 2004."

3) Artikel 1, stk. 3, affattes således:

"3. Den finansielle ramme for gennemførelsen af den foreliggende handlingsplan i perioden 1. januar 1999 til 31. december 2004 fastsættes herved til 38,3 mio. EUR.

De årlige bevillinger godkendes af budgetmyndigheden inden for rammerne af de finansielle overslag.

En vejledende fordeling af udgifterne er anført i bilag II."

4) Artikel 3, første led, affattes således:

"- fremme af selvregulering i branchen og af ordninger til overvågning af indhold (f.eks. børnepornografisk indhold, indhold, der vil kunne medføre fysiske eller psykiske skader, eller indhold, der tilskynder til had på grund af race, køn, religion, nationalitet eller etnisk herkomst)."

5) Artikel 6, stk. 4, affattes således:

"4. Efter to år, efter fire år og når handlingsplanen er afsluttet, forelægger Kommissionen en evalueringsberetning om resultaterne af gennemførelsen af handlingsplanen for Europa-Parlamentet, Rådet, Det Europæiske Økonomiske og Sociale Udvalg og Regionsudvalget, efter at evalueringsberetningen er blevet gennemgået af det i artikel 5 omhandlede udvalg. Kommissionen kan på grundlag af disse resultater fremsætte forslag om tilpasning af handlingsplanens retningslinjer."

6) Artikel 7, stk. 1, affattes således:

"1. EFTA-lande, der er medlemmer af Det Europæiske Økonomiske Samarbejdsområde (EØS), kan i overensstemmelse med bestemmelserne i EØS-aftalen deltage i denne handlingsplan."

7) Artikel 7, stk. 2, affattes således:

"2. Handlingsplanen er åben for deltagelse fra kandidat- og tiltrædelseslandene på følgende grundlag:

a) de central- og østeuropæiske lande (CØEL) på de vilkår, der er fastsat i Europaaftalerne, tillægsprotokollerne hertil og de respektive associeringsråds afgørelser

b) Cypern, Malta og Tyrkiet i overensstemmelse med bilaterale aftaler, der skal indgås."

8) Bilag I ændres i overensstemmelse med bilag I til denne beslutning.

9) Bilag II erstattes af bilag II til denne beslutning.

Artikel 2

Denne beslutning er rettet til medlemsstaterne.

Udfærdiget i Luxembourg, den 16. juni 2003.

På Europa-Parlamentets vegne

P. Cox

Formand

På Rådets vegne

G. Papandreou

Formand

(1) EFT C 203 E af 27.8.2002, s. 6.

(2) EUT C 61 af 14.3.2003, s. 32.

(3) EUT C 73 af 26.3.2003, s. 34.

(4) Europa-Parlamentets udtalelse af 11.3.2003 (endnu ikke offentliggjort i EUT) og Rådets afgørelse af 26. maj 2003.

(5) EFT L 33 af 6.2.1999, s. 1.

BILAG I

Bilag I til beslutning nr. 276/1999/EF ændres således:

1) Under titlen Aktionslinjer affattes andet afsnit, fjerde led, således:

"- at fremme samarbejde og udveksling af erfaringer og god praksis på europæisk og internationalt plan, navnlig med kandidat- og tiltrædelseslandene."

2) Under titlen Aktionslinjer tilføjes følgende som tredje og fjerde afsnit:

"Efter den første fase, som dækker perioden 1. januar 1999 til 31. december 2002, tilrettelægges en anden fase, som løber fra 1. januar 2003 til 31. december 2004. Den anden fase bygger videre på arbejdet med at opfylde de målsætninger, der blev fastlagt i de fire aktionslinjer i den første fase, med de tilpasninger, der er nødvendige for at tage hensyn til de indvundne erfaringer og virkningen af nye teknologier og deres konvergens samt sikre kohærens med andre fællesskabsprogrammer.

Det gælder navnlig følgende:

i) Primært med henblik på at forbedre beskyttelsen af børn og mindreårige udvides dækningen af en mere sikker brug til at omfatte nye onlineteknologier, herunder mobil- og bredbåndsindhold, onlinespil, direkte filoverførsel mellem terminaler (peer-to-peer), tekst og udvidede beskeder samt alle former for realtidskommunikation, såsom chatrum og øjeblikkelige beskeder (instant messages).

ii) Primært med henblik på at beskytte børn og mindreårige styrkes indsatsen for at sikre, at områder med ulovligt og skadeligt indhold og bekymringsvækkende adfærd er dækket, med særlig vægt på strafbare handlinger over for børn som f.eks. børnepornografi og handel med børn samt racisme og vold.

iii) Indholdsindustrien og medierne tilskyndes til at engagere sig mere aktivt, og samarbejdet med offentligt støttede organer, som er aktive på området, udvides.

iv) Der tilskyndes til at udbygge netværkssamarbejdet mellem projektdeltagere i de forskellige aktionslinjer, navnlig inden for områderne hotlines, klassificering, selvregulering og oplysningsaktiviteter.

v) Der tages skridt til at inddrage kandidat- og tiltrædelseslandene i igangværende aktiviteter og dele erfaringer og knowhow samt skabe tættere forbindelser og tilskynde til samarbejde om lignende aktiviteter i tredjelande, navnlig i lande, der er værts- eller produktionsled for ulovligt indhold, og til samarbejde med internationale organisationer."

3) I punkt 1.1 tilføjes følgende som sjette afsnit:

"I den anden fase er målet at få netværket til at dække medlemsstaterne fuldstændigt og forbedre dets effektivitet yderligere, at arbejde tæt sammen med oplysningskampagner om mere sikker brug af internettet, specielt med henblik på at øge den offentlige opmærksomhed omkring hotlines, at give praktisk bistand til kandidat- og tiltrædelseslande, der ønsker at indføre hotlines, at tilpasse retningslinjer for den bedste brug af ny teknologi og udbygge forbindelserne til hotlines uden for Europa."

4) I punkt 1.2 tilføjes følgende som fjerde afsnit:

"I den anden fase gives yderligere råd og bistand for at sikre samarbejde på fællesskabsplan ved at udbygge netværkssamarbejdet mellem de relevante strukturer i medlemsstaterne og gennem systematisk gennemgang af og rapportering om relevante retlige og reguleringsmæssige spørgsmål. Formålet er at hjælpe med at udvikle sammenlignelige vurderingsmetoder i forbindelse med selvregulering, hjælpe med at tilpasse praksis inden for selvregulering til ny teknologi ved at levere oplysninger om den teknologiske udvikling og om hvordan teknologien anvendes, samt yde praktisk bistand til kandidat- og tiltrædelseslande, som ønsker at etablere selvreguleringsorganer, og udbygge samarbejdet med selvreguleringsorganer uden for Europa. Endvidere vil der blive givet yderligere støtte til fremme af kvalitetsmærkning af websteder."

5) I punkt 2.1 tilføjes følgende som syvende og ottende afsnit:

"I den anden fase lægges vægten på benchmarking af filtreringssoftware og -tjenester (navnlig effektivitet, anvendelighed, beskyttelse mod hacking, egnethed til europæiske markeder og nye former for digitalt indhold). Bistand til udvikling af filtreringsteknologi fortsættes under Fællesskabets forskningsprogram. Kommissionen sikrer nær forbindelse med aktiviteterne vedrørende filtrering under handlingsplanen.

Den anden fase benyttes til at fremme indførelsen af selvklassificering fra indholdsudbydernes side samt informere brugerne om filtreringssoftware og -tjenester i Europa."

6) I punkt 2.2 tilføjes følgende som tredje afsnit:

"I den anden fase ydes der støtte til etablering af forbindelser mellem de berørte brancher og parter som indholdsudbydere, regulerings- og selvreguleringsorganer, software- og internetklassificeringsorganer og forbrugersammenslutninger med henblik på at skabe gunstige vilkår for udvikling og implementering af klassificeringssystemer, som nemt kan forstås og bruges af indholdsudbydere og forbrugere, og som giver forældre og undervisere i Europa de nødvendige oplysninger til at kunne træffe beslutninger i overensstemmelse med deres kulturelle og sproglige normer, og som ligeledes tager hensyn til konvergensen mellem telekommunikation, audiovisuelle medier og informationsteknologi."

7) Punkt 3.2 ændres således:

a) Fjerde afsnit affattes således:

"Fællesskabsstøtten har til formål at sætte skub i omfattende oplysningsaktiviteter og sørge for overordnet koordinering og udveksling af erfaringer, så resultaterne af aktionen løbende kan udnyttes (f.eks. ved tilpasning af det distribuerede materiale). Kommissionen fortsætter med at tage skridt til at fremme omkostningseffektive former for distribution til et stort antal brugere, især ved at benytte informationsformidlere og elektroniske distributionskanaler med henblik på at nå de tiltænkte målgrupper."

b) Følgende tilføjes som femte afsnit:

"I den anden fase ydes der støtte til udveksling af bedste praksis inden for uddannelse i brug af nye medier gennem et europæisk netværk for udbredelse af kendskabet til en mere sikker brug af internettet og nye onlineteknologier, der skal kunne trække på:

- en omfattende tværnational base (portal) af relevant information samt bevidstgørelses- og forskningsressourcer

- anvendt forskning om medieuddannelse, som inddrager alle berørte parter (f.eks. uddannelsessektoren, offentlige og private børnevelfærdsorganisationer, forældregrupper, branchen, retshåndhævende myndigheder), vedrørende børns brug af nye teknologier med det formål at finde frem til pædagogiske og teknologiske midler til at beskytte dem mod overgreb.

Nettet skal også yde teknisk bistand til kandidat- og tiltrædelseslande, der ønsker at iværksætte oplysningstiltag, samt udbygge forbindelserne til oplysningsaktiviteter uden for Europa."

8) I punkt 4.2 erstattes andet, tredje og fjerde afsnit af følgende afsnit:

"Kommissionen arrangerer derfor hyppigt seminarer og workshopper, hvor handlingsplanens forskellige temaer eller en kombination af temaer behandles. Deltagerne bør omfatte repræsentanter fra branchen, bruger-, forbruger- og borgerrettighedsgrupper og offentlige organer, som beskæftiger sig med regulering og retshåndhævelse på området, samt førende eksperter og forskere. Kommissionen søger at sikre en bred deltagelse fra EØS-lande, tredjelande og internationale organisationer."

BILAG II

VEJLEDENDE FORDELING AF BEVILLINGERNE

>TABELPOSITION>